Karina Schaapman se bekroonde Het Muizenhuis-reeks is in Afrikaans beskikbaar | Protea Boekhuis
Karina Schaapman se bekroonde Het Muizenhuis-reeks is in Afrikaans beskikbaar
Sam en Julia woon in die Muishuis – 'n regte klein wonderwêreld. Julia bly saam met haar ma in 'n baie klein kamertjie op die boonste verdieping. Sy het nie 'n pa, boeties of sussies nie, en ook geen oupa of ouma nie. Julia is baie nuuskierig en eiewys. Sy hou van opwinding, en sodra sy verveeld is, gaan sy buitentoe, op soek na avontuur – saam met haar maatjie Sam.
Sam woon in die middel voor in die Muishuis. Hy bly saam met sy pa, ma, boeties en sussies. Hy het twee oupas en oumas en 'n hele paar tannies en ooms. Sam is baie skaam en soet. Maar as hy saam met Julia is, doen hy dinge wat hy andersins nooit sou aandurf nie. Die twee is onafskeidbaar.
Daar is meer as 100 000 eksemplare van die oorspronklike Nederlandse uitgawe verkoop en die boek is in 2012 bekroon met 'n Silveren Penseel en in 2015 met 'n Gouden Boekprys.
Karina Schaapman (gebore op 6 Junie 1960 in Leiden) is 'n Nederlandse skrywer en politikus wat in 2000 gedebuteer het met Schoolstrijd, gevolg deur Zonder moeder in 2004. In 2008 het sy besluit om 'n kinderboek te skryf, maar sy was nie seker hoe sy dit sou illustreer nie. Ter inspirasie het sy haar gunstelingkinderboek opgesoek: Het muizenboek van Clinge Doorenbos. Dit was die enigste kinderboek wat Karina as kind in die huis geken het. Karina het die tekeninge van Nans van Leeuwen bekyk en gedink dat sy miskien 'n regte muishuis kon bou. Sy begin toe met 'n lapwerk-kwilt. Daarna volg vinnig 'n bedjie, en toe sommer 'n hele kamer. Toevallig het daar 'n leë kartondoos in haar huis gestaan. Sy het die doos in verskillende woonvertrekke verdeel en só het die eerste kamers van die Muishuis langsamerhand ontstaan.
By die Teater
By die Kermis
Toe Karina sien dat dit werk om haar idees daadwerklik om te skakel in 'n regte muishuis, het sy meer lemoendose begin versamel. Sy het hulle deurgesny, met houtlym aanmekaar vasgeplak, opmekaargestapel en aangebou. Sy moes die huis met papier mâché versterk. Terwyl sy besig was om die kamers te bou en in te rig, moes Karina begin dink oor die stories wat sy vir kinders wil skryf. Elke kamer moes sy eie verhaal vertel.
Die Muishuis bevat baie outobiografiese elemente. Uit Karina se lewe en ook dié van haar man. So het haar eggenoot byvoorbeeld gereeld by sy oom die rommelboer gaan kuier. In die boeke behandel Karina onderwerpe wat belangrik is vir die belewingswêrelde van kinders soos om hutte te bou, geheime te deel, liefde te kry en versorg te word. Maar ook: om die wêreld van die bure te leer ken. Te ontdek dat andermansgebruike en -gewoontes nie bedreigend hoef te wees nie, dat daar ruimte is vir verskille en dat die verskille die wêreld verryk.
Die Muishuis word tentoongestel in die Openbare Biblioteek in Amsterdam. Die boekereeks is intussen in vyf-en-twintig tale verkrygbaar. Karina het saam met haar kinders 'n familiebesigheid begin en saam werk hulle elke dag aan nuwe stories en dekor vir die boeke.
Shané Kleyn het 'n MA in Afrikaanse letterkunde (cum laude) aan die Universiteit van Stellenbosch behaal en is sedert April 2010 as redakteur by Protea Boekhuis aangestel. Sy het meer as 60 kinderboeke uit Engels en Nederlands in Afrikaans vertaal.
Die Muishuis: Sam en Julia deur Karina Schaapman
Tags: Afrikaans, Awards, Children, Current Events, Die Muishuis, Karina Schaapman, Protea, Protea Boekhuis, Sam en Julia, South Africa